**Έκθεση της** **Κοινοβουλευτικής Επιτροπής Νομικών, Δικαιοσύνης και Δημοσίας Τάξεως για το νομοσχέδιο «Ο περί Πυροσβεστικής Υπηρεσίας (Τροποποιητικός) Νόμος του 2022»**

**Παρόντες:**

 Νίκος Τορναρίτης, πρόεδρος Γιώργος Κουκουμάς

 Φωτεινή Τσιρίδου Χριστιάνα Ερωτοκρίτου

 Νίκος Γεωργίου Πανίκος Λεωνίδου

 Άριστος Δαμιανού Χαράλαμπος Θεοπέμπτου

 Ανδρέας Πασιουρτίδης

 Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως μελέτησε το πιο πάνω νομοσχέδιο σε δύο συνεδρίες της, που πραγματοποιήθηκαν στις 20 Μαΐου και στις 8 Ιουνίου 2022. Στην πρώτη συνεδρία της επιτροπής κλήθηκαν και παρέστησαν εκπρόσωποι του Υπουργείου Δικαιοσύνης και Δημοσίας Τάξεως, της Πυροσβεστικής Υπηρεσίας Κύπρου, του Υπουργείου Εσωτερικών, του Υπουργείου Οικονομικών, του Γραφείου Επιτρόπου του Πολίτη, της Νομικής Υπηρεσίας της Δημοκρατίας, του Συνδέσμου Πυροσβεστών Κύπρου (ΣΥΠΥΚ) και του Κλάδου Αστυνομικού Σώματος ΙΣΟΤΗΤΑ. Ο Σύνδεσμος Αστυνομίας Κύπρου (ΣΑΚ) και ο Κλάδος Αστυνομικού Σώματος της Ανεξάρτητης Συντεχνίας Δημοσίων Υπαλλήλων Κύπρου (ΚΑΣ-ΑΣΔΥΚ), παρ’ όλο που κλήθηκαν, δεν εκπροσωπήθηκαν στη συνεδρία της επιτροπής.

 Σημειώνεται ότι στο στάδιο της συζήτησης του νομοσχεδίου παρέστησαν επίσης τα μέλη της επιτροπής κ. Σωτήρης Ιωάννου και Κωστής Ευσταθίου και το μη μέλος της κ. Αλέκος Τρυφωνίδης.

 Σκοπός του νόμου που προτείνεται είναι η τροποποίηση του περί Πυροσβεστικής Υπηρεσίας Νόμου, ώστε για την πρώτη προαγωγή στον βαθμό του Αρχιπυράρχου, ήτοι στον βαθμό του ανώτατου αξιωματικού ο οποίος προΐσταται της Πυροσβεστικής Υπηρεσίας, η οποία θα διενεργηθεί μετά την έναρξη της ισχύος του προτεινόμενου νόμου, να δύνανται να καταστούν υποψήφιοι όλοι οι εν υπηρεσία αξιωματικοί που κατέχουν τον αμέσως προηγούμενο βαθμό. Περαιτέρω, σκοπείται η παροχή δυνατότητας άσκησης των αρμοδιοτήτων του Αρχιπυράρχου, σε περίπτωση κένωσης της θέσης του, από τον αμέσως κατώτερο στην ιεραρχία ανώτερο αξιωματικό.

 O εκπρόσωπος του Υπουργείου Δικαιοσύνης και Δημοσίας Τάξεως ανέφερε ότι, σύμφωνα με τις διατάξεις της υπό τροποποίηση βασικής νομοθεσίας, για την προαγωγή στη θέση του Αρχιπυράρχου καθορίζεται ως απαιτούμενο προσόν η συμπλήρωση δύο (2) ετών υπηρεσίας στον βαθμό του Πυράρχου. Συναφώς, ύστερα από τη διαπίστωση ότι η πλήρωση της εν λόγω θέσης, η οποία πρόκειται να κενωθεί στο τέλος του τρέχοντος έτους, καθίσταται αδύνατη, λόγω του ότι ουδείς εκ των υπηρετούντων στην Πυροσβεστική Υπηρεσία αξιωματικών πληροί το υπό αναφορά προσόν, ώστε να καταστεί υποψήφιος προς προαγωγή στη θέση του Αρχιπυράρχου, κρίθηκε αναγκαία η κατάθεση του υπό συζήτηση νομοσχεδίου στη Βουλή. Περαιτέρω, όπως ο ίδιος επισήμανε, με την προτεινόμενη ρύθμιση σκοπείται η πλήρωση του νομοθετικού κενού που διαπιστώθηκε αναφορικά με τη δυνατότητα αναπλήρωσης του Αρχιπυράρχου σε περίπτωση κένωσης της εν λόγω θέσης.

Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως, αφού έλαβε υπόψη όλα όσα τέθηκαν ενώπιόν της, κατέληξε στις πιο κάτω θέσεις:

1. Ο πρόεδρος και τα μέλη της βουλευτές της κοινοβουλευτικής ομάδας του Δημοκρατικού Συναγερμού υιοθετούν τους σκοπούς και τις επιδιώξεις του νομοσχεδίου και εισηγούνται στη Βουλή την ψήφισή του σε νόμο.
2. Τα μέλη της βουλευτές των κοινοβουλευτικών ομάδων ΑΚΕΛ-Αριστερά-Νέες Δυνάμεις και του Δημοκρατικού Κόμματος, καθώς και το μέλος της βουλευτής του Κινήματος Οικολόγων-Συνεργασία Πολιτών επιφυλάχθηκαν να τοποθετηθούν επί των προνοιών του νομοσχεδίου κατά τη συζήτησή του ενώπιον της ολομέλειας του σώματος.

Αρ. Φακ.: 23.01.063.080-2022

21η Ιουνίου 2022

ΝΚ,ΣΓ/ΝΧ,ΑΓ/Ελ.Π